હવે શ્રીમતી ક્રમહોલ્ઝ તથા શ્રીમતી સ્ટર્નબર્ગ, અને શિન્ડલરની બાકીની સ્ત્રીઓ વચ્ચે માત્ર એક વાડ જ બચી હતી. એ વાડ વીજકરંટવાળી ન હતી. સેક્સન ‘ડી’ના કાયદાઓ મુજબ એ વાડ અઢાર તારની બનાવવામાં આવી હતી. ઉપરની દિશાએ વાડના તાર એકબીજાની નજીક-નજીક હતા, જ્યારે નીચેની દિશાએ તારની વચ્ચે છ-છ ઈંચનું અંતર આવેલું હતું. પરંતુ તારના એવા બે જુથની વચ્ચે એક ફૂટ જેટલું અંતર છોડી દેવામાં આવ્યું હતું! એ ઘટનાના સાક્ષીઓએ અને બંને સ્ત્રીઓએ પોતે આપેલી સાહેદી મુજબ, શ્રીમતી ક્રમહોલ્ઝ અને શ્રીમતી સ્ટર્નબર્ગ, બંને કોઈક રીતે એ વાડ વટાવીને, શિન્ડલરની સ્ત્રીઓ મુક્તિના જે કોઈ પણ દિવાસ્વપ્નોમાં રાચતી હતી, તેમની સાથે ભળી ગઈ! નવ ઈંચની જગ્યામાંથી પોતાને ખેંચીને, તાર પહોળા કરીને, કાંટાળા તારથી ફાટી રહેલાં કપડાંની સાથે-સાથે છોલાઈ રહેલી ચામડીને પણ અવગણીને તેમણે પોતાને શિન્ડલરની સ્ત્રીઓની ટોળી સાથે એકાકાર કરી દીધી! ઓસ્ટવિટ્ઝની અન્ય સ્ત્રીઓ માટે તો જો કે આ દાખલો અપ્રસ્તુત હતો. અન્ય કોઈ નાસી જનારા માટે તો એક વાડ પસાર કરો તો બીજી નડે અને પછી ત્રીજી અને પછી વિજદબાણવાળી વાડ આવી પડે! પરંતુ સ્ટર્નબર્ગ અને ક્રમહોલ્ઝે તો આ એક માત્ર વાડ વટાવવાની કરવાની હતી! જે કપડાં પહેરીને તેઓ વસાહતમાંથી છાવણીમાં આવ્યાં હતાં એ પહેલાં પ્લાઝોવના કાદવમાં રગદોડાઈ ચૂક્યાં હતાં, અને હવે તો તારની વાડ સાથે તેના લીરા લટકી રહ્યાં હતાં. લોહીલુહાણ અવસ્થામાં બંને સ્ત્રીઓ તદ્દન નગ્નાવસ્થામાં શિન્ડલરની સ્ત્રીઓની વચ્ચે પાગલની જેમ દોડી રહી હતી!